Afrikaanse flieks blom (Deel 1)
JY LEES NOU Afrikaanse flieks blom (Deel 1)
Daar was jare laas ’n Afrikaanse fliek met ’n mooi, romantiese storie, en die laaste musiekfliek is 30 jaar gelede uitgereik. Maar in 2010 praat die silwerdoek weer Afrikaans!
’n Onderwyseres, Mara Malan (Elizma Theron),
koop met haar laaste spaargeld ’n huis op Loxton in die Karoo
om haar dogter, Mia (Janke Bruwer), in ’n veilige omgewing groot te maak.
Sy ontdek die skool op die dorp gaan sluit, tensy sy R500 000 in die hande kan kry.
Dawid le Fleur (Neil Sandilands) stel ’n musiekfees voor. Intussen leer Mara en
haar “mislike buurman”, Ruan Landman (Theuns Jordaan), mekaar beter ken.
Egoli volg op die TV-reeks. Burgert Muller, uitvoerende vervaardiger van
Franz Marx Films, beskryf dit as ’n spanningsrolprent waarin Joe (Darren Kelfkens)
en Niek (David Rees) se geheime uit hul donker verlede oopgekrap word.
“Maar daar is ook ’n goeie dosis humor waarvoor Duifie (Casper de Vries) en
Faan (André Stoltz) sorg,” sê Burgert. Wees op die uitkyk vir Egoli-gunstelinge
soos Nenna, Nora en Louwna.
Getroud met rugby: Die onvertelde storie gaan oor ’n fiktiewe provinsiale rugbyspan, die Stryders.
Die fliek volg die doen en late van vier rugbypare: Reinhardt (Henré Pretorius) en Inge (Corine du Toit);
Dries (Garth Collins) en Driekie (Ciske Kruger); Brendan (Marlon Roelofze) en Abi (Stacy Koma);
Fafa (Altus Theart) en Kiki (Hanna Grobler) van die TV-reeks is almal daar.
Die groot nuwe fonds is die sexy Izak Davel, bekend as Scab in Egoli en meer onlangs vir Survivor SA.
Hy speel die rugbyspeler Reghart wat van die “verkeerde kant van die spoorlyn” kom.
Uitreikdatum: November 2010.
Trompie is nog ’n TV-reeks wat ’n fliek word. In dié aksiebelaaide avontuur kom die
Boksombende weer ná 25 jaar bymekaar om die Krugermiljoene op te spoor.
Daar is sprake dat Stefan Ludik Blikkies gaan speel.
Verfilming begin rondom Augustus.
Die ongelooflike avonture van Hanna Hoekom is ’n tienerfliek wat gegrond is op
Marita van der Vyver se boek. Regardt van den Bergh is die regisseur. Hanna
(Anneke Weidemann) het ’n ingewikkelde gesin, maar sy is bekkig, intelligent
en verbeeldingryk. Anna-Mart van der Merwe speel haar verstrooide skilder-ma en
Tertius Meintjies is haar gay mode-ontwerper-pa. Helene Lombard speel die ma van Hanna se stiefboeties. Sy woon in Hollywood. Uitreikdatum: Augustus 2010.